Pozitivne misli
»Koronavirus nas uči, kako se v enem dnevu lahko spremeni vse. Ampak – na žalost obstaja še veliko drugih stvari, ki nam v enem samem dnevu lahko popolnoma spremenijo življenje. Zato cenimo ljudi, ki jih imamo radi. Cenimo trenutke, ko je naše življenje še takšno, kot je.«
                                                                                                                                           Neznan
PODALJŠANO BIVANJE (OPB1)
(17. 3. 2020)
SPROSTITVENA DEJAVNOST:
» Igra je najvišja stopnja otrokovega razvoja, je spontan izraz misli in občutkov, je najčistejša stvaritev otrokovega uma.« (Friderich Fröbel).
 V teh dneh bom s tvojo pomočjo obudila družabne igre naših staršev, dedkov, babic, ki so si kot otroci krajšali čas brez dragih igrač in računalniških tablic. Njihove igrače so bile preproste, največkrat izdelane doma ali pa so jih poiskali kar v naravi. Danes imam zate in tvojo družino  pripravljeno zanimivo igro vroče/mrzlo. Vprašaj starše, če se še spomnijo igre, ko smo skrili en predmet in soigralca, med tem, ko je ta iskal skriti predmet, usmerjali z »vroče …mrzlo…toplo…« Za igro potrebuješ vsaj enega soigralca, lahko tudi več. Določite, kdo bo skrival predmet in kdo iskal. Nato doma, da bo igra še bolj pristna, poišči kakšen starinski manjši predmet, lahko tudi kamenček in ga skrij v prostoru. Če se igralec, ki išče predmet, oddalji od iskanega predmeta, ga usmerjamo z besedo »mrzlo«, celo »ledeno«. Ko se mu začne približevati, ga usmerjamo z besedo »toplo«. In nazadnje, ko se mu nevarno približa, z besedo »vroče«. Ko predmet najde, določite drugega iskalca predmeta. 
Pa veliko zabave …


KOSILO, POČITEK:

Zdaj že veš, da je v teh dneh  potrebno še dodatno poskrbeti za osebno higieno. Zato ne pozabi na pravilno umivanje rok z milom pod toplo vodo. Na to te bom opominjala vsak dan, saj je to ključno, da ostaneš ti in tvoja družina zdrava. Tudi danes bi bilo lepo, da pomagaš v gospodinjstvu. Morda spet pripraviš kakšen zanimiv pogrinjek in jedilni pribor, jaz pa ti bom zaupala nekaj zanimivosti in te seznanila s tem, od kod sploh izvira ideja za pogrinjek in pribor. 
Nekoč so judje jedli zgolj zaradi preživetja, kuhali so na odprtem ognju. Njihov rek se je glasil »pojej žival, preden ona poje tebe«. Morda se ti zdi to smešno, a tako je bilo pred davnimi časi.  In kako se je začel slavnostni pogrinjek? Francozi so bili prvi, ki so v visoki družbi razvili neko vrsto obnašanja pri mizi. Na začetku se je hrana vsa prinesla na mizo, gostje pa so se okoli nje prerivali in si sami postregli. Nato je iz Rusije prišel nov način, kjer so hrano prinesli do gosta. Iz ruskega se je nato razvil angleški način, ki še danes velja za pravilno etiko pri mizi. In od kod pribor?  Žlica je najstarejši pripomoček – lesene so našli še iz časov prazgodovine. Kasneje se razvijejo kovinske, predvsem zlate in srebrne. Bogati so novorojence obdarovali s srebrnimi žličkami – od tod rek: »rodil se je s srebrno žlico v ustih«. Šele v 16. stoletju začnejo uporabljati vilice, ki so sprva  imele le dva roglja. Prvi človek v Ameriki, ki je imel vilice v lasti, je bil guverner ameriške kolonije v Massachusettsu leta 1630. V srednjem veku začnejo nož za hranjenje uporabljati le bogati – tako za rezanje, kot tudi za nabadanje koščkov hrane. Jutri boš izvedel/a kako se pravilno obnašamo za mizo. Morda že poznaš zgodbo o veveričku Viliju, ki se ni najlepše obnašal pri jedi. Če imaš pravljico doma, naj ti jo starši preberejo. (Nauči se vedenja pri mizi z veveričkom Vilijem).
Pridobljeno na spletu: 
http://lu-kocevje.si/wp-content/uploads/2013/08/CVZU_Gr_27_Pogrinjek.pdf (16. 3. 2020)


SAMOSTOJNO UČENJE:

Pojdi v naravo in poišči 20 kamenčkov. Starši naj ti povedo nekaj računov seštevanja in odštevanja števil do 10 (npr. 3 + 6 ). Tvoja naloga je, da npr. položiš levo 6 kamenčkov, desno 3 kamenčke, na sredino s kamenčki vpišeš znak za seštevanje (+). Ko ugotoviš rezultat, skrajno desno položiš točno toliko kamenčkov. Vmes ne pozabi na znak (=). Enako kot zapis računa.

Pridno si beleži rezultate tvojega znanja (bodi pošten/a) in ko se spet srečamo, te bom za uspešnost nagradila. (Spomni se, kaj imamo spravljeno na omari). [image: Rezultat iskanja slik za smejko]

USTVARJALNO PREŽIVLJANJE PROSTEGA ČASA:

CVETOČE DREVO – SLIKANJE S PRSTI (ODTISI):
Prsti na rokah so nepogrešljivi pri vsakodnevnih opravilih. Kaj pa pri ustvarjanju? Za slikanje ne potrebuješ vedno barvic in čopičev. Obstaja veliko zamisli, kako s prsti naslikaš živali, rastline, okrasne vzorce in cele zgodbice.
Predno začneš upoštevaj nekaj praktičnih nasvetov.
· Obleci si ponošeno staro majico ali predpasnik, da bodo ostala oblačila ostala čista. Slikanje s prsti je zelo zabavno, a se lahko hitro popackaš.
· Pred slikanjem na mizo ali tla položi časopisni papir.
· Pripravi si nekaj listov belega papirja za preizkušanje barv.
· Prste vsakič umij z vodo in posuši s krpo ali papirnato brisačo, predno jih pomočiš v novo barvo.
· Pred slikanjem umetnin vadi na listu papirja. Poskusi slikati s celim prstom ali samo s konico. 
Ker vem, da si zelo ustvarjalen/na imaš verjetno doma tempera barvice ali barve za slikanje s prsti. Torej potrebuješ papirno brisačo ali robčke za brisanje prstov, krožnik ali paleto, bel papir A4, zaščitni papir. Lončka z vodo ne potrebuješ. Če boš slikal/a s tempera barvicami, barv ne redčiš z vodo. Barve lahko mešaš med seboj, vendar vedno obriši prst, predno ga pomočiš v drugo barvo.
List položi navpično. S prstnimi odtisi (ne vlečenjem) naslikaš deblo in veje drevesa. Počakaj, da se barva posuši in na enak način nanesi drevesne cvetove (brez listov). Kot pomoč naj ti bo Mašin izdelek »CVETOČI TRAVNIK«.



SPROSTITVENA DEJAVNOST:

Odpravi se na krajši sprehod v naravo. Če imaš kužka, mucka, morskega prašička …ne pozabi nanj. Tudi živali so zelo vesele družbe, tako kot ti. Še posebej v teh težkih dneh, ko ti primanjkuje družba svojih prijateljev, za katere vem, da jih že močno pogrešaš. Nadihaj se svežega zraka, naberi si novih moči za nov dan, obenem pa ne pozabi na svojo fizično kondicijo. Naredi nekaj poskokov, počepov in tekmuj s člani tvoje družine, kdo bo prvi pritekel do drevesa. Pogovarjaj se s svojimi najbližjimi in si izmenjaj kakšno smešno zgodbo. Morda se spomniš katero na račun učiteljice ali sošolca. Pa lep dan tebi in tvoji družini.

Pozdravlja vas učiteljica Aleksandra.

